Nu præsenterer Nordnet et helt nyt koncept kaldet Smarte Porteføljer. Konceptet bygger på moderne kapitalforvaltning og er blevet til i samarbejde med JP Morgan, der er en af verdens førende investeringsbanker, i kombination med en digital rådgivningsmodel, udviklet af Nordnet.

Smarte Porteføljer består af tre fonde med forskellig risiko – Nordnet Smart 5, 10 og 15 – hvor tallet i fondens navn angiver risikoen beregnet som standardafvigelsen. Jo højere tal – desto højere risiko. Vi er meget stolte over disse fonde og synes, at de repræsenterer noget unikt på det danske investeringsmarked. Jeg skal forsøge at forklare hvorfor (jeg ved, at det kan blive lidt teoretisk, men hæng på…).

Med Smarte Porteføljer vil vi tilbyde investorerne et moderne produkt, som afspejler de seneste trends inden for kapitalforvaltning, og som ikke tidligere har været tilgængeligt for private investorer i Danmark.

Find ud af, hvilken portefølje der passer til din risikoprofil

De underliggende fonde i Smarte Porteføljer investerer i tre forskellige aktivklasser: aktier, obligationer og alternative investeringer som råvarer, ejendom og faktorinvesteringer i aktier. Det vil sige, at man som privat investor kan investere i en portefølje med en række forskellige kilder til afkast og hermed en lige så effektiv risikospredning, som ellers kun de professionelle pensionskasser kan komme i nærheden af. Det smarte ved fondene er samtidig, at de tilpasser fordelingen mellem de enkelte aktivklasser for at opretholde et konstant risikoniveau – uafhængigt af markedsudviklingen. Med Smarte Porteføljer kan man altså vælge at læne sig tilbage som investor, mens vi tager os af de løbende investeringer og sikrer, at de lever op til den valgte risikoprofil – og det vel at mærke uanset om markederne går op eller ned.

At markedsføre fonde med en fast procentuel andel af aktier har længe været enkelt og rentabelt for fondsforvaltere, men en bumpet rejse for dig som investor. Du får en portefølje, som oftest ikke stemmer overens med din individuelle profil, så du ender med en for lav eller for høj risiko. Oftest oplyses forvaltningens risiko som den andel aktier, fonden indeholder, hvor en ”balanceret” fond består af 40 % aktier og 60 % obligationer og en ”aggressiv” fond 75-100 % aktier og resten obligationer. Tanken er, at den ene aktivklasse skal være modvægt, når den anden falder, og derved skabe balance. Jeg synes, at den tankegang er både umoderne og forkert. De seneste 15 år har det været tydeligt, at forholdet mellem aktier og obligationer kan variere kraftigt, og studier viser, at mere end 95 % af udviklingen i en 60/40-fond kan skyldes aktiedelen. At kalde det balanceret er jo direkte forkert.

Inden du kan investere i en af fondene, skal du gennemgå en enkel digital rådgivningsproces og svare på en række spørgsmål om blandt andet risikovillighed, finansiel viden og investeringshorisont. Formålet med spørgsmålene er at fastlægge din investeringsprofil, så Nordnet kan anbefale den rette investering. Når du har svaret på spørgsmålene, kan du starte en månedsopsparing – og så kan du læne dig tilbage, mens vi passer forvaltningen og sørger for, at du altid har den rette risiko i porteføljen.

Vi håber, at I tager godt imod Smarte Porteføljer. Du kan læse mere om Smarte Porteføljer her.

Held og lykke med din opsparing!

Anne Buchardt, landechef, Nordnet Danmark